b'\n_START_ARTICLE_\nAlbany (New York)\n_START_SECTION_\nMaantiede\n_START_PARAGRAPH_\nAlbanyn kaupunki sijaitsee New Yorkin osavaltiossa Hudson- ja Mohawk-jokien yhtym\xc3\xa4kohdassa osavaltion keskiosasta it\xc3\xa4\xc3\xa4n. Albany on saman nimisen piirikunnan keskus. Sen suurempaan metropolialueeseen kuuluvat my\xc3\xb6s Troy ja Schenectady. Alueen talvet ovat kylmi\xc3\xa4. S\xc3\xa4\xc3\xa4 l\xc3\xa4mpenee kes\xc3\xa4kuukausina mutta p\xc3\xa4ivitt\xc3\xa4iset l\xc3\xa4mp\xc3\xb6tilat voivat laskea rajustikin \xc3\xb6isin. Albany on my\xc3\xb6s yksi New Yorkin osavaltion aurinkoisimmista paikkakunnista.\n_START_SECTION_\nHistoria\n_START_PARAGRAPH_\nNykyisen Alabanyn kaupungin alueen alkuper\xc3\xa4isasukkaita eli intiaaneja olivat mahicanit. Kun englantilainen tutkimusmatkailija Henry Hudson vieraili alueella vuonna 1609 paikalla oli mahicanien kyl\xc3\xa4. Vuonna 1614 hollantilaiset perustivat nykyisen Albanyn sataman paikalle Fort Nassau-nimisen kauppa-aseman ja vuonna 1624 Valloniasta saapuneet siirtolaiset perustivat nykyisen kaupungin kohdalle Fort Orange -nimisen pysyv\xc3\xa4n siirtokunnan. Paikka tuli sittemmin tunnetuksi nimell\xc3\xa4 Beverwyck. Vuonna 1629 Alankomaiden L\xc3\xa4nsi-Intian kauppakomppania antoi puolestaan maata amsterdamilaiselle kauppiaalle Kiliaen van Rensselaerille. Maille alkoi saapua siirtolaisia ja paikka sai uuden nimen Rensselaerswyck, josta Beverwyck tehtiin j\xc3\xa4lleen itsen\xc3\xa4iseksi hieman my\xc3\xb6hemmin. Hollantilaisten vaikutus n\xc3\xa4kyy kaupungissa edelleen esimerkiksi katujen nimiss\xc3\xa4. Englantilaiset valtasivat alueen syyskuussa 1664 ja paikka sai j\xc3\xa4lleen uuden nimen Albany Albanyn herttua ja my\xc3\xb6hemm\xc3\xa4n kuningas Jaakko II:n mukaan. Alueen brittikuvern\xc3\xb6\xc3\xb6ri Thomas Dongan teki Albanysta kaupungin vuonna 1686. Strategisesti t\xc3\xa4rke\xc3\xa4ll\xc3\xa4 paikalla sijainnut kaupunki kasvoi nopeasti. Kaupungin asukasluku oli vuonna 170 2\xc2\xa0273._NEWLINE_Vuonna 1754 kaupungissa j\xc3\xa4rjestettiin ensimm\xc3\xa4ist\xc3\xa4 mannermaakongressia edelt\xc3\xa4nyt Albanyn kongressi. Benjamin Franklin esitteli tuolloin Yhdysvaltain perustuslakia edelt\xc3\xa4neen liittovaltiosuunnitelmansa. Yhdysvaltain vapaussodan j\xc3\xa4lkeen kaupungista tuli t\xc3\xa4rke\xc3\xa4 l\xc3\xa4nteen liikkuvien siirtolaisten huoltopiste. New Yorkin osavaltion p\xc3\xa4\xc3\xa4kaupunki Albanysta tehtiin vuonna 1797. Kaupungin kasvua vauhditti edelleen Erien kanavan valmistuminen vuonna 1825 ja rautatien saapuminen vuonna 1831. Vuonna 1850 kaupungin asukasluku oli jo 50\xc2\xa0763. Kaupungin teollisuus taantui 1900-luvun alussa Adirondackin alueen rauta- ja puuvarantojen ehtyess\xc3\xa4. Toisaalta New Yorkin poliittinen merkitys kasvoi. Tunnettuja albanylaisia politiikan vaikuttajia olivat esimerkiksi Franklin Delano Roosevelt, Thomas E. Dewey ja Nelson A. Rockefeller. Vuonna 1919 Albanyyn avattiin yksi maailman ensimm\xc3\xa4isist\xc3\xa4 kansainv\xc3\xa4lisist\xc3\xa4 lentoasemista ja vuonna 1932 avautunut Albanyn satama mahdollisti vesiliikenteen merelle. Talouden taantuma iski kaupunkiin 1980- ja 1990-luvuilla, mutta New Yorkin osavaltio k\xc3\xa4ytti miljardeja kaupungin korkean teknologian alan teollisuuden kehitt\xc3\xa4miseen.\n_START_SECTION_\nTalous\n_START_PARAGRAPH_\nAlbanyn teollisuuden aloihin kuuluvat esimerkiksi paperi-, tekstiili-, kemikaali-, kone- ja elektroniikkateollisuus. Kaupunki on panostanut etenkin teknologiateollisuuden kehitt\xc3\xa4miseen. Kaupungin suurimpia ty\xc3\xb6nantajia ovat kuitenkin osavaltion ja paikallishallinnon teht\xc3\xa4v\xc3\xa4t. Hallinnon toimintojen varaan on muodostunut my\xc3\xb6s palveluita, kuten ravintoloita ja lakitoimistoja. Huomattava merkitys on my\xc3\xb6s koulutuksella ja terveydenhoidolla. Albanyssa vieraillee my\xc3\xb6s huomattavia m\xc3\xa4\xc3\xa4ri\xc3\xa4 turisteja._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Albanyssa aikav\xc3\xa4lill\xc3\xa4 2012\xe2\x80\x932016 olivat 42\xc2\xa0335 Yhdysvaltain dollaria ja henkil\xc3\xb6\xc3\xa4 kohden 26\xc2\xa0335 dollaria. 25,6\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nAlbanyn asukasluku oli vuoden 2010 v\xc3\xa4est\xc3\xb6nlaskennan mukaan 97\xc2\xa0856 ja vuoden 2017 arvion mukaan 98\xc2\xa0251. Suuremman metropolialueen asukasluku oli vuonna 2010 870\xc2\xa0716. Kaupungin asukkaista 55,6\xc2\xa0% oli taustaltaan valkoisia (latinot pois lukien 51,1\xc2\xa0%), 29,9\xc2\xa0% afroamerikkalaisia, 0,3\xc2\xa0% intiaaneja, 9,9\xc2\xa0% latinoja mist\xc3\xa4 tahansa rodusta ja 6,7\xc2\xa0% aasialaisia. 16,2\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 11,9\xc2\xa0% kaupungin asukkaista oli syntynyt ulkomailla.\n_START_SECTION_\nKoulutus\n_START_PARAGRAPH_\nAlbanyn korkeamman asteen oppilaitoksiin lukeutuvat New Yorkin osavaltionyliopiston Albanyn haara, Union University, sek\xc3\xa4 katoliset St. Rosen ja Marian colleget.'